作者:戴叔倫
標題:赴撫州對酬崔法曹夜雨滴空階五首
內容:雨落濕孤客，心驚比棲鳥。空階夜滴繁，相亂應到曉。高會棗樹宅，清言蓮社僧。兩鄉同夜雨，旅館又無燈。謗議不自辨，親朋那得知。雨中驅馬去，非是獨傷離。離室雨初晦，客程雲陡暗。方為對吏人，敢望郵童探。縱酒常擲盞，狂歌時入室。離群怨雨聲，幽抑方成疾。